als_Latn dik_Latn sag_Latn
20 mijë euro për për studentët e Regjisë nga Qendra Kinematografike e Kosovës
20 mijë euro është shuma që Qendra Kinematografike e Kosovës ndanë për studentët e Regjisë të Fakultetit të Artëve në Universitetin e Prishtinës “Hasan Prishtina”. Qëllimi i memorandumit të bashkëpunimit është të mbështesë financiarisht studentët e Fakultetit të Arteve në prodhimin e filmave të diplomës dhe angazhimi i studentëve të të njëjtit fakultet në projekte, të cilat i subvencionon QKK-ja.
Pas marrëveshjes së bashkëpunimit në mes të dy institucioneve, me 20 mijë euro parashihet që të financohen të gjithë filmat e diplomës të studentëve të Regjisë së Filmit.
Listat i dërgohen QKK-së dy herë në vit, ndërsa afati për t’i dërguar listat është 15 janari dhe 15 korriku.
Arben Zharku, drejtori i QKK-së, ka thënë se institucioni të cilin ai e drejton, po u hap dyert studentëve të regjisë.
“Jam shumë i kënaqur që QKK-ja po u krijon këtë mundësi studentëve të Regjisë së Filmit dhe në këtë mënyrë po ua hap dyert për projektet e tyre të ardhshme si regjisorë debutantë”, thotë Zharku.
Në anën tjetër, Hajrush Fazliu, Prodekan i Fakultetit të Arteve, ka thënë se shpresojnë që marrëveshja do të jetësohet ashtu si në të shkruar.
“Do të jetë një ndihmesë shumë e madhe për studentët dhe nga ana jonë mbetet vetëm të bëjmë një punë cilësore të lartë artistike”, është shprehur Hajrush Fazliu.
Sipas memorandumit Fakulteti i Arteve obligohet që Qendrës Kinematografike të ia dorëzojë listën e studentëve që janë të gatshëm për diplomim dhe që i kanë plotësuar kushtet dhe procedurat administrative të parapara nga Fakulteti për mbrojtjen e diplomës.
QKK-ja përveç financimit të filmave të diplomës do ta bëjë edhe promovimin e tyre nëpër festivale ndërkombëtare, përmes një pakete të përbashkët çdo vit.
QKK-ja do t’i shpërndajë mjetet varësisht nga numri i studentëve që aplikojnë për fonde, por pa e kaluar vlerën prej 20 mijë eurove. Siç thuhet në memorandumin e nënshkruar, të drejtë konkurrimi për fonde kanë studentët që i kanë plotësuar kushtet procedurale dhe administrative pranë fakultetit për punimin e temës së diplomës (filmin e diplomës). Memorandumi i bashkëpunimi lidhet për periudhë trevjeçare, ndërsa fillon të zbatohet nga ky vit.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn